Richard Kaufmann

Richard Kaufmann alebo aj Richard Kauffmann (: ריכרד קאופמן, žil 1887–1958), bol nemecko-židovský, neskôr izraelský architekt a urbanista.

Život 
Narodil sa roku 1887 vo Frankfurte nad Mohanom, kde študoval maľovanie na tamojšej Kunstakademie, potom architektúru na Grossherzogliche Hochschule v Darmstadte. V roku 1909 začal študoval maľbu v ateliéri Hansa von Hayeka v Dachau a na Königlich Bayerische Technische Hochschule v Mníchove. Po štúdiách sa začal zaoberať projektovaním zahradných miest.

Pôsobil ako urbanista a architekt v Nemecku a Nórsku. Roku 1920 sa však usídlil vo vtedajšej mandátnej Palestíne a začal pracovať pre Židovskú agentúru. Navrhoval celý rad novo zakladaných židovských osád v 20. a 30. rokoch 20. storočia. Jeho najznámejším dielom je dedina Nahalal z roku 1921, navrhnutá na prísne kruhovom pôdoryse, kde je kruhovému tvaru podriadená nielen orientácia usadlostí okolo centrálneho priestoru ale aj jednotlivé poľnohospodárske pozemky rozbiehajúce sa od neho do okolitej krajiny. Neďaleko odtiaľ projektoval Kaufmann aj novo budované židovské mesto Afula, navrhnuté ako potenciálne veľkomestské centrum (tento cieľ však Afula nedosiahla).

Okrem urbanistického plánovania sa podieľal aj na mnohých menších architektonických dielach ako boli obytné domy v Jeruzaleme a Tel Avive. Richard Kaufmann bol stúpencom moderny, konkrétne bauhausu a funkcionalizmu. Patrí medzi hlavných predstaviteľov generácie tvorcov Bieleho Mesta - centrálnej časti Tel Avivu s koncentráciou funkcionalistickej architektúry zapísanej na zoznam Svetového dedičstva UNESCO.

Zomrel v roku 1958 ako sedemdesiatročný a je pochovaný na jeruzalemskom cintoríne Har ha-Menuchot.

Referencie

Pozri aj 
 Nahalal

Zdroj 
 

Izraelskí architekti
Nemecké osobnosti židovského pôvodu
Architekti židovského pôvodu
Izraelské osobnosti židovského pôvodu
Pochovaní na Har ha-Menuchot
Osobnosti z Frankfurtu nad Mohanom